Bruselj, 26.04.2005

KOM(2005) 169 končno

Predlog

ODLOČBA SVETA

o začasni prepovedi uporabe in prodaje v Avstriji gensko spremenjene koruze ( Zea mays L . linija Bt 176) v skladu z Direktivo 2001/18/ES

(PREDLOžENA S STRANI KOMISIJE)

OBRAZLOŽITVENI MEMORANDUM

1. V zvezi z dajanjem gensko spremenjene koruze ( Zea mays L. linija Bt 176) v promet, je bilo z Odločbo Komisije 97/98/ES z dne 23. januarja 1997 v skladu z Direktivo Sveta 90/220/EGS odobreno soglasje za dajanje proizvoda v promet.

2. Dne 5. februarja 1997 so francoski organi izdali soglasje za dajanje zadevnega proizvoda v promet.

3. V skladu s členom 35(1) Direktive 2001/18/ES, ki je nadomestila Direktivo 90/220/EGS, veljajo za postopke v zvezi s priglasitvijo glede dajanja gensko spremenjenih organizmov v promet, ki niso bili zaključeni do 17. oktobra 2002, določbe Direktive 2001/18/ES.

4. V skladu s členom 16 Direktive 90/220/EGS so avstrijski organi 14. februarja 1997 obvestili Komisijo o svoji odločitvi, da začasno prepovejo uporabo in prodajo zadevne gensko spremenjene koruze in navedli razloge zanjo.

5. Znanstveni odbor za prehrano, Znanstveni odbor za prehrano živali in Znanstveni odbor za pesticide so menili, da informacije, ki jih je predložila Avstrija, niso vsebovale novih pomembnih znanstvenih spoznanj, ki ne bi bila upoštevana že pri prvotnem vrednotenju dokumentacije in ki bi sprožila presojo prvotnih mnenj o tem proizvodu.

6. Dne 9. maja 1997 je Avstrija predložila dodatne informacije glede verjetnosti razvoja odpornosti insektov na Bt-toksin.

7. Vidike vpliva na okolje zaradi razvoja odpornosti insektov na Bt-toksin je Znanstveni odbor za pesticide v celoti upošteval.

8. Dne 9. januarja kakor tudi 9. in 17. februarja 2004 je Avstrija Komisiji predložila dodatne informacije v podporo nacionalnim ukrepom glede koruze linije Bt 176.

9. Evropska agencija za varno hrano je menila, da informacije, ki jih je predložila Avstrija, niso vsebovale novih pomembnih znanstvenih spoznanj, ki bi ovrgla oceno tveganja za okolje koruze linije Bt 176, in bi tako upravičila prepoved uporabe in prodaje tega proizvoda v Avstriji.

10. V takšnih okoliščinah člen 23 Direktive 2001/18/ES zahteva, da Komisija odloči v skladu s postopkom, določenim v členu 30(2) Direktive, na katere se nanašata člena 5 in 7 Sklepa 1999/468/ES, ob upoštevanju določb člena 8 Sklepa.

11. Ker Znanstveni odbor za prehrano, Znanstveni odbor za prehrano živali, Znanstveni odbor za pesticide kakor tudi EFSA menijo, da proizvod ne pomeni tveganja za zdravje ljudi ali okolje, je Komisija pripravila osnutek Odločbe, v katerem poziva Avstrijo, da razveljavi ukrepe glede koruze linije Bt 176.

12. Osnutek Odločbe je bil v skladu s členom 5(2) Sklepa 1999/468/ES predložen odboru, ustanovljenemu v skladu s členom 30 Direktive 2001/18/ES, da poda mnenje.

13. Odbor po zaslišanju 29. novembra 2004 ni podal mnenja, zato Komisija v skladu s členom 5(4) Sklepa 1999/468/ES Svetu nemudoma predloži predlog v zvezi z ukrepi, ki jih je treba sprejeti, in o tem obvestiti Evropski parlament.

14. Člen 5(6) Sklepa 1999/468/ES določa, da lahko Svet, kadar je to primerno zaradi takšnega stališča, odloča s kvalificirano večino v roku treh mesecev, v skladu s členom 30(2) Direktive 2001/18/ES. Če je Svet v roku treh mesecev s kvalificirano večino glasoval proti predlogu, ga Komisija ponovno prouči; če ob izteku tega roka Svet predlaganega izvedbenega akta ni niti sprejel niti glasoval proti, Komisija sprejme predlagan izvedbeni akt.

Predlog

ODLOČBA SVETA

o začasni prepovedi uporabe in prodaje v Avstriji gensko spremenjene koruze ( Zea mays L . linija Bt 176) v skladu z Direktivo 2001/18/ES

(Besedilo velja za EGP) (Besedilo v nemškem jeziku je edino verodostojno)

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti,

ob upoštevanju Direktive 2001/18/ES Evropskega parlamenta in Sveta z dne 12. marca 2001 o namernem sproščanju gensko spremenjenih organizmov v okolje in razveljavitvi Direktive Sveta 90/220/EGS[1] in zlasti člena 23(2) Direktive,

ob upoštevanju predloga Komisije,

ob upoštevanju naslednjega:

Z Odločbo Komisije 97/98/ES z dne 23. januarja 1997 o dajanju v promet gensko spremenjene koruze ( Zea mays L.) z združeno spremembo za insekticidne lastnosti, prenešene z genom Bt-endotoksina in povečano toleranco za herbicid glufosinat amonij v skladu z Direktivo Sveta 90/220/EGS[2] je odobreno soglasje za dajanje proizvoda v promet.

Dne 5. februarja 1997 so francoski organi izdali soglasje za dajanje zadevnega proizvoda v promet.

V skladu s členom 35(1) Direktive 2001/18/ES, ki je nadomestila Direktivo 90/220/EGS[3], veljajo za postopke v zvezi s priglasitvijo glede dajanja gensko spremenjenih organizmov v promet, ki niso bili zaključeni do 17. oktobra 2002, določbe Direktive 2001/18/ES.

Dne 14. februarja 1997 je Avstrija v skladu s členom 16(1) Direktive 90/220/EGS obvestila Komisijo o svoji odločitvi, da začasno prepove uporabo in prodajo zadevne gensko spremenjene koruze in navedla razloge zanjo.

Znanstveni odbori so menili, da informacije, ki jih je predložila Avstrija, niso vsebovale novih pomembnih znanstvenih spoznanj, ki ne bi bila upoštevana že pri prvotnem vrednotenju dokumentacije in ki bi sprožila presojo njihovega prvotnega mnenja o tem proizvodu.

Dne 9. maja 1997 je Avstrija predložila dodatne informacije glede verjetnosti razvoja odpornosti insektov na Bt-toksin.

Vidike vpliva na okolje zaradi razvoja odpornosti insektov na Bt-toksin je Znanstveni odbor za pesticide v celoti upošteval.

Dne 9. januarja kakor tudi 9. in 17. februarja 2004 je Avstrija Komisiji predložila dodatne informacije v podporo nacionalnim ukrepom glede koruze linije Bt 176.

Evropska agencija za varno hrano je menila, da informacije, ki jih je predložila Avstrija, niso vsebovale novih pomembnih znanstvenih spoznanj, ki bi ovrgla oceno tveganja za okolje koruze linije Bt 176, in bi tako upravičila prepoved uporabe in prodaje tega proizvoda v Avstriji.

V takšnih okoliščinah ni razloga za domnevo, da proizvod pomeni tveganje za zdravje ljudi ali okolje.

Avstrija mora zato te ukrepe razveljaviti.

Odbor, ustanovljen v skladu s členom 30 Direktive 2001/18/ES, po zaslišanju 29. novembra 2004 in v skladu s postopkom, določenim v členu 30(2) te direktive, ni podal mnenja o ukrepih, določenih v osnutku Odločbe Komisije –

SPREJEL NASLEDNJO ODLOČBO:

Člen 1

Ukrepi Avstrije za prepoved uporabe in prodaje gensko spremenjene koruze, katere dajanje v promet je bilo odobreno z Odločbo 97/98/ES, v skladu z določbami člena 23 Direktive 2001/18/ES niso upravičeni.

Člen 2

Avstrija sprejme ukrepe, potrebne za uskladitev s to odločbo, najpozneje v 20 dneh po uradni objavi te odločbe.

Člen 3

Ta odločba je naslovljena na Republiko Avstrijo.

V Bruslju, […] 2005

Za Svet

Predsednik

[1] UL L 106, 17.4.2001, str. 1.

[2] UL L 31, 1.2.1997, str. 69.

[3] UL L 117, 8.5.1990, str. 15.